KOMISIJOS SPRENDIMAS
2006 m. lapkričio 23 d.
patvirtinantis klasikinio kiaulių maro likvidavimo laukinių kiaulių populiacijoje ir skubios šių kiaulių vakcinacijos nuo šios ligos Bulgarijoje planą
(pranešta dokumentu Nr. C(2006) 5468)
(Tekstas svarbus EEE)
(2006/800/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalies antrą pastraipą ir 20 straipsnio 2 dalies ketvirtą pastraipą,
kadangi:
(1)
Direktyva 2001/89/EB nustatytos būtiniausios Bendrijos klasikinio kiaulių maro kontrolės priemonės. Šiose priemonėse yra nuostata, kad valstybė narė, vos tik patvirtinus pirminio klasikinio kiaulių maro atvejį laukinių kiaulių populiacijoje, pateikia Komisijai šios ligos likvidavimo priemonių planą. Direktyvoje taip pat nurodomos nuostatos dėl skubios laukinių kiaulių vakcinacijos.
(2)
Bulgarijos laukinių kiaulių populiacijoje pasitaiko klasikinio kiaulių maro atvejų.
(3)
Atsižvelgiant į Bulgarijos stojimą į Europos Sąjungą, reikėtų Bendrijos lygmeniu nustatyti priemones, susijusias su dėl klasikinio kiaulių maro susidariusia padėtimi šioje šalyje.
(4)
Bulgarija parengė klasikinio kiaulių maro stebėsenos ir kontrolės visoje šalies teritorijoje programą. Ši programa yra vykdoma iki šiol.
(5)
Bulgarija 2006 m. gegužės 31 d. taip pat pateikė Komisijai patvirtinti klasikinio kiaulių maro likvidavimo laukinių kiaulių populiacijoje planą ir skubios šių kiaulių vakcinacijos visoje Bulgarijos teritorijoje planą.
(6)
Komisija išanalizavo šiuos Bulgarijos pateiktus planus ir nustatė, kad jie atitinka Direktyvą 2001/89/EB.
(7)
Atsižvelgiant į Bulgarijos stojimą į ES, šie planai turi būti patvirtinti kaip pereinamosios priemonės, taikytinos devynis mėnesius nuo Bulgarijos įstojimo į ES dienos.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Klasikinio kiaulių maro likvidavimo laukinių kiaulių populiacijoje planas
2006 m. gegužės 31 d. Bulgarijos Komisijai pateiktas klasikinio kiaulių maro likvidavimo laukinių kiaulių populiacijoje planas priedo 1 punkte nurodytoje teritorijoje yra patvirtinamas.
2 straipsnis
Skubios laukinių kiaulių vakcinacijos nuo klasikinio kiaulių maro planas
2006 m. gegužės 31 d. Bulgarijos Komisijai pateiktas skubios laukinių kiaulių vakcinacijos nuo klasikinio kiaulių maro planas priedo 2 punkte nurodytoje teritorijoje yra patvirtinamas.
3 straipsnis
Reikalavimų laikymasis
Bulgarija nedelsdama imasi šiam sprendimui įvykdyti reikalingų priemonių ir jas paskelbia. Bulgarija nedelsdama informuoja apie šias priemones Komisiją.
4 straipsnis
Taikymas
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
Sprendimas taikomas devynis mėnesius.
5 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 23 d.